कीर्तिपुरको उत्कृष्ट पुनरागमन
चौथो क्वाटरको सुरुआतमा २२ अंकले पछाडि परेको स्थिति उल्टाउँदै एएनके कीर्तिपुर बास्केटबल टिमले क्वीक्स बास्केटबल लिगमा अपराजित यात्रा जारी राखेको छ ।
काठमाडौँ — चौथो क्वाटरको सुरुआतमा २२ अंकले पछाडि परेको स्थिति उल्टाउँदै एएनके कीर्तिपुर बास्केटबल टिमले क्वीक्स बास्केटबल लिगमा अपराजित यात्रा जारी राखेको छ ।शुक्रबार कीर्तिपुरले जेभियर कलेजको घरेलु कोर्टमा ८५–८३ को उत्कृष्ट जितसँगै चौथो सफलता हात पारेको हो । अन्तिम क्वाटरको अन्तिम दुई मिनेटमा प्लेयर अफ द म्याच सुरज खड्गीले ४ वटा थ्री–प्वाइन्टर स्कोर सफलतापूर्वक गरेपछि खेल अतिरिक्त समयतर्फ धकेलिएको थियो ।पहिलो क्वाटरमा २२–१२ को अग्रता बनाएको घरेलु टोली जेभियरले दोस्रो र तेस्रो क्वाटरमा दबदबा जारी राख्दै १८–१७ ले दुवै क्वाटर आफ्नो पक्षमा पार्‍यो । १२ अंकको अग्रता लिएर चौथो क्वाटर सुरु गरेको जेभियरले अग्रता २२ अंकसम्म पुर्‍यायो । तर सुरजको उत्कृष्ट प्रदर्शनले चौथो क्वाटरको अन्त्यमा खेल ७४–७४ को बराबरी भयो । थप पाँच मिनेटमा पाहुना टोली कीर्तिपुरले ११ अंक जोड्दा जेभियरले ९ अंकमात्र जोड्न सक्यो । लगातार चौथो हारसँगै जेभियरले तालिकामा कुनै अंक जोड्न सकेको छैन ।कीर्तिपुरका लागि सुरजले कुल १६ अंक जोड्दा अभिषेक सिंहले १७ तथा सुमंग बोगटीले १५ अंकको योगदान दिए । जेभियरका अनिश मगरले २४ अंक, ५ असिस्ट र ७ स्टिलको उत्कृष्ट प्रदर्शन गरे पनि जित दिलाउन सकेनन् ।लिगअन्तर्गत शनिबार शीर्षस्थानको त्रिभुवन आर्मी क्लबको भद्रकालीस्थित कोर्टमा जेभियर कलेजले खेल्नेछ । दोस्रो खेलमा गोल्डेनगेट कलेजले विशाल मिलन केन्द्रलाई बत्तीसपुतलीस्थित घरेलु कोर्टमा निम्त्याउने छ ।